Diari Oficial de la Generalitat Valenciana


Sumari del DOGV 1765, del 14-04-1992 (1992/824483)

RESOLUCIÓ d'11 de febrer de 1992, del Conseller d'Obres Públiques, Urbanisme i Transports, que aprova definitivament la modificació puntual del Pla General d'Ordenació Urbana de Castelló de la Plana, relativa al canvi de classificació de sol urbanitzable no programat a sol urbà a l'avinguda de Casalduch.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   1765

Data del DOGV
:   14-04-1992

Secció del DOGV
:   ALTRES DISPOSICIONS

Número del document
:   1992/824483


Data del document
:   11-02-1992

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Resolució d'11 de febrer de 1992, del Conseller d'Obres Públiques, Urbanisme i Transports, que aprova definitivament la modificació puntual del Pla General d'Ordenació Urbana de Castelló de la Plana, relativa al canvi de classificació del sòl urbanitzable no programat a sòl urbà a l'avinguda de Casalduch.  
Vist l?expedient corresponent a la modificació puntual del Pla General d'Ordenació Urbana de Castelló de la Plana relativa al canvi de classificació del sòl urbanitzable no programat P,-4 a sèl urbà junt a l'avinguda de Casalduch, amb els següents:  
Antecedents de fet  
Primer  
L'Ajuntament de Castelló de la Plana aprovà inicialment el projecte el 17 de desembre de 1990 i després d'un període d'informació pública d'un mes, en el qual no es van produir al·legacions, l'aprovà provisionalment el 25 d'abril de 1991.  
Segon  
El projecte consta de memòria i de plànols d'informació i d'ordenació, i a l'expedient hi ha l'informe favorable de la Diputació Provincial de Castelló, emès l'11 de juny de 1991.  
Tercer  
La zona que s'ha de modificar, la delimiten l'avinguda de Casalduch, el carrer 302, el carrer 300 i la prolongació del carrer del Mestre Canós. L'objecte de la modificació és el canvi de classificació dels esmentats terrenys, els quals passen de sòl urbanitzable no programat residencial R-4 a sòl urbà. A banda d'això, es proposa la prolongació dels carrers del Mestre Canós i 300. L'illa que delimiten aquests carrers se subdivideix en dues zones: una zona verda i la resta zona edificable, amb les alineacions grafiades en els plànols i amb un nombre màxim de 10 plantes. Per a la resta de condicions d'ús i volum s'aplicarà l?ordenança ZU-2 (zones d'eixamplament amb illa tancada d'alta densitat) del Pla General Municipal d'Ordenació Urbana de Castelló de la Plana. Es delimiten dues unitats d'actuacions per al desenvolupament urbanístic de l?illa: la primera engloba exclusivament la propietat del senyor Palau i la segona la resta de parcel·les afectades per la modificació.  
El projecte implica un augment de volum que produeix un increment de població de 442 habitants, però que queda compensat per la previsió de 2.850 metres quadrats de zona verda a l?interior de l?illa. La mitjana que en resulta és de 6,44 metres quadrats de zona verda per habitant.  
Quart  
La Comissió Territorial d'Urbanisme de Castelló, en la sessió del dia 24 de setembre de 1991, acordà informar favorablement sobre la modificació puntual proposada.  
Fonaments de dret  
Primer  
La finalitat de la modificació proposada es complir la sentència de la sala quarta del Tribunal Suprem, de 21 de juny de 1986, en relació amb el recurs interposat pel senyor Juan Bautista Palau Falomir contra l'Ajuntament de Castelló de la Plana per la denegació de la llicència d'obres per a un solar situat a l'avinguda de Casalduch. En l'esmentada decisió «es reconeix al recurrent el dret d'obtenir la corresponent llicència d'obres amb les limitacions que, per a la zona en la qual es troba ubicat aquell solar, imposen les normes urbanístiques».  
Segon  
Cal advertir que, si bé el projecte indica que aquesta modificació no comporta cap alteració del programa d'actuació ni de l?estudi econòmico-financer del pla general vigent, difícilment es pot entendre així pel que fa a la implantació dels serveis en sòl urbà i els terminis per a la seua execució (article 41.4 i 42.2 del Reglament de Planejament). No obstant això, ja que es tracta d'una modificació d'iniciativa particular, la parcel·la no -pot ser urbanitzada fins que tinga la qualificació de solar, per la qual cosa l?Ajuntament haurà d'assegurar que les obres d'edificació es facen abans de les obres d'urbanització, o al mateix temps que aquestes, mitjançant les garanties que es determinen (article 83 de la Llei del Sòl). Cal recordar que no s'ha de permetre l'ocupació dels edificis fins que no estiga realitzada totalment la urbanització que els afecte i que estiguen en condicions de funcionament els subministraments d'aigua, l'energia elèctrica i les xarxes del clavegueram (article 41.2 del Reglament de Gestió).  
Tercer  
En els plànols d'ordenació, i contigua a la zona objecte d'aquesta resolució de modificació, es grafia una illa que pertany al PERI-18, les alineacions de la qual no corresponen a les establertes tant en el pla general com en el PERI. Atés que aquesta illa queda fora de l?àmbit de la modificació, cal deduir que continuen vigents les alineacions que per a ella defineixen els dos instruments de planejament ja esmentats.  
El Pla General Municipal d'Ordenació de Castelló de la Plana, l'aprovà definitivament el Conseller d'Obres Públiques, Urbanisme i Transports el 17 de novembre de 1984.  
Quart  
La tramitació és correcta segons el que exigeix l'article 40 i següents de la Llei del Sòl, per remissió de l'article 49 del mateix text legal, i la seua documentació és adequada i suficient, tenint en compte l'objecte de la modificació plantejada, i s'ajusta el contingut d'aquesta a les determinacions establertes en l'article 161 en relació amb el 37 del Reglament de Planejament Urbanístic.  
Cinquè  
La modificació proposada no està inclosa en cap dels supòsits de revisió del Pla General d'Ordenació Urbana, ja que no adopta nous criteris respecte de l'estructura general i orgànica del territori o de la classificació del sòl, ni opta per un model territorial distint del model del pla vigent. De manera que es tracta d'un supòsit que es pot enquadrar en l'article 154.4 del Reglament de Planejament.  
Sisè  
El Conseller d'Obres Públiques, Urbanisme i Transports és l'autoritat competent per atorgar l'aprovació definitiva del projecte de referència, d'acord amb el que estableix l'article 35.1.c de la Llei del Sòl i els articles 3.2 i 15.2 del Decret 137/1990, de 30 de juliol, del Consell de la Generalitat Valenciana, que aprova el reglament dels òrgans urbanístics de la Generalitat Valenciana.  
Atesos els preceptes legals esmentats, la Llei del Sòl, la Llei de Procediment Administratiu, i la resta de disposicions d'aplicació pertinent al cas, resolc:  
Primer  
Aprovar definitivament la modificació puntual del Pla General d'Ordenació Urbana de Castelló de la Plana, relativa al canvi de la classificació del sòl urbanitzable no programat a sòl urbà a l'avinguda de Casalduch, exclusivament a la zona objecte de la modificació que delimiten l'avinguda de Casalduch, el carrer 302, el carrer 300 i la prolongació del carrer del Mestre Canós, amb l'excepció que les alineacions de l?illa contigua al PERI-18 no s'han de tenir en compte a l?efecte d'aquesta modificació, i l'ajuntament haurà d'assegurar que les obres d'urbanització es realitzen abans de les obres d'edificació, o simultàniament amb aquestes, i no es permetrà l?ocupació dels edificis fins que no estiga totalment executada la urbanització que els efecte i estiguen en condicions de funcionament els subministraments d'aigua, l?energia elèctrica i les xarxes de clavegueram.   
Segon  
Instar l'Ajuntament de Castelló de la Plana a fi que formule la revisió del seu Pla General Municipal d'Ordenació Urbana.  
Contra aquesta resolució, que no esgota la via administrativa, es pot interposar recurs de reposició davant el Conseller d'Obres Públiques, Urbanisme i Transports, comptador des de l'endemà de la publicació de la resolució, abans del contenciós administratiu davant la sala contenciosa administrativa del Tribunal Superior de Justícia de la Comunitat Valenciana. Aquest últim recurs s'haurà d'interposar en el termini de dos mesos des de la publicació de la resolució del recurs de reposició, si aquesta fos expressa, o en el termini d'un any d es de la data d'interposició de l'esmentat recurs de reposició, si no fos motiu de resolució; tot això sense perjudici de la interposició de qualsevol altre recurs que es considere convenient.  
València, 11 de febrer de 1992.   
El Conseller d'Obres Públiques, Urbanisme i Transports: Eugenio Burriel de Orueta.